Predkladacia správa

Použitie bojových biologických prostriedkov je jedným z druhov nevojenských ohrození. Posledné skúsenosti z vývoja ľudskej civilizácie  poukazujú na rastúce možnosti a zvyšovanie pravdepodobnosti použitia bojových biologických prostriedkov proti obyvateľstvu v čase mieru. Poukazujú na to skúsenosti a konkrétne poznatky, najmä v súvislosti s významným nárastom aktivity v činnosti medzinárodného terorizmu, udalosti po 11. septembri roku 2001 v USA a v následných zistených reálnych činnostiach medzinárodného terorizmu v oblasti zneužitia bojových biologických prostriedkov voči obyvateľstvu  krajín na celom svete. 
Vláda SR svojím uznesením č. 1021 zo dňa 24. 10. 2001 schválila Základný systém biologickej ochrany obyvateľov SR a svojím uznesením č. 1137 zo dňa 6. 12. 2001 schválila Akčný plán boja proti terorizmu EÚ..., kde v bode B.20 uložila ministrovi zdravotníctva Slovenskej republiky v spolupráci s ministrom vnútra Slovenskej republiky a ministrom obrany Slovenskej republiky vypracovať “Návrh na organizačné, materiálne a personálne zabezpečenie likvidácie následkov použitia bojových biologických prostriedkov.” Uplatnenie opatrení a úloh vyplývajúcich zo schváleného Základného systému biologickej ochrany obyvateľov SR v rezorte zdravotníctva bolo vykonané “Metodickým pokynom” Ministerstva zdravotníctva Slovenskej republiky číslo M/4728/2001 zo dňa 23. 11. 2001. 
V nadväznosti na uskutočnené opatrenia v oblasti ochrany obyvateľstva pred biologickými prostriedkami  a na v súčasnosti platnú legislatívu a to najmä zákon Národnej rady Slovenskej republiky č. 387/2002 Z. z. o riadení štátu v krízových situáciách  mimo času vojny a vojnového stavu, zákon Národnej rady Slovenskej republiky č. 414/2002 Z. z. o hospodárskej mobilizácii ..... a zákon Národnej rady Slovenskej republiky č. 42/1994 Z. z. o civilnej ochrane obyvateľstva v znení neskorších predpisov bolo vypracované organizačné, materiálne a personálne zabezpečenie likvidácie následkov použitia bojových biologických prostriedkov. Dokument je určený pre potreby orgánov krízového riadenia na jednotlivých úrovniach pre ministerstvá, krajské úrady, okresné úrady, obce a právnické osoby. Jeho konkretizácia a vloženie do dokumentácie krízových plánov zabezpečuje základné predpoklady pre riadenie činností súvisiacich s likvidáciou následkov použitia bojových biologických prostriedkov.
Materiál nezvyšuje nároky na štátny rozpočet a nebude mať negatívny vplyv na životné prostredie a zamestnanosť.